**Minek jöttem…**

Lázas korok lázadt gyermekei

Minek jöttem én közétek??!

Az én lelkem még ősi, szűzi,

Barna rögökhöz köti, fűzi,

Kéklő rónákra visszaűzi:

Kelő napnak aranysugára,   
Turáni puszták ősi álma…

Lázas korok lázadt gyermekei

Minek jöttem én közétek??...

Hisz én mindég a pusztákat járom,

Ősi énekek dallamát várom,

Nagy szívemet még mindég kitárom,

S arcomba vág mindég a vád:

Lázas korok lázadt gyermekei

Minek jöttem én közétek??...

Mit keresek itt ősi álmokkal,

Pogányos, nomád, tűnő vágyakkal.

Rég elcsendesült, síró dalokkal?

Az én lelkem még ősi, szűzi,

Idegen álmokat messze űzi:

Kelő napnak aranysugára,

Turáni puszták ősi álma,

Szent igéző szabadsága…

Lázas korok lázadt gyermekei

Minek jöttem én közétek?...

**Szentpéter**

Poros, álmos, mátyusföldi falu,

szelíd dombok védik őt a széltől,

imádság megőrzi minden vésztől,

tulipános erre minden kapu…

Legbüszkébb „hegy” nálunk a temető.

Itt nyugszik a bátyám s talán boldog,

néha éjjel búsan erre bolygok

s halkan susog egy kis fenyőerdő.

Látni innen olykor Pannonhalmát,

lenn a völgyben öreg kastély ormát,

sárkémények felszállongó kormát

s zord meséjű „Akasztó”-nak halmát.

Messze, távol András tornya fénylik.

Almás felé öreg Duna ballag,

(kék hegyeket ezüstöző szalag),

levegőn át harangszava rémlik.

Házak közül gyermeksírás szállong,

domb alatt bús proletárok laknak,

hússal – mondják – ők jól sosem laknak,

kapuk előtt pár vén ember állong.

Szenzációk erre ritkán esnek,

ha csak olykor nem dühös a bika,

kutya ugat, gágog minden liba

s gazdák gyorsan vasvillát keresnek.

Templomukat mostan újra festik;

városból jött, hórihorgas ember,

gyermeksereg nézi s szólni nem mer,

csodálkozva állnak ott napestig.

Mulatság is szokott lenni néha

őszidőben, ha jó volt a búza.

Gyula cigány egész éjjel húzza

s táncol öreg, fiatal és béna.

Ez a falum. Csodák itt nem voltak,

innen ember nem nőtt még az égig,

egyforma itt minden örökétig:

göröngy, állat, szomorú megholtak…

**Téli szivárvány…**

Hites forró szavaim szálljatok,

havas hegyeken, jegenyék fölött

suhogjon fel tündöklő szárnyatok

a bús földre, mely gyászba öltözött.

Szálljatok le egy roskadt kunyhóra,

Gerendás Káró tán még ott lakik,

bimbótlan szíve úgy vár a szóra,

ha el nem vitte fekete ladik.

Szóljatok hozzá szép köszöntéssel

ahogy én szoktam ifjan, hajdanán,

míg állt a nyárban szalonnás késsel

s kínált szívvel, mint János nagyapám.

Rikkantsatok rá rigós víg hangon

vénség, bánat még ne temesse el:

úgy szeretném látni ott a gangon

a sárkányt egyszer még eressze fel.

Bús falum és szívem fölött Káró

ó, hányszor száll az aranyló sárkány…

Csak a lelkem, titkos hazajáró

rebegi könnyben: téli szivárvány.